2019. gada 5. martā Noteikumi Nr. 102

Rīgā (prot. Nr. 11 8. §)

**Noziedzīgi iegūtu līdzekļu legalizācijas novēršanas dienesta nolikums**

Izdoti saskaņā ar

[Valsts pārvaldes iekārtas likuma](https://likumi.lv/ta/id/63545-valsts-parvaldes-iekartas-likums)

[16. panta](https://likumi.lv/ta/id/63545-valsts-parvaldes-iekartas-likums#p16) pirmo daļu

1. Noziedzīgi iegūtu līdzekļu legalizācijas novēršanas dienests (turpmāk –dienests) ir Ministru kabineta pārraudzībā esoša tiešās pārvaldes iestāde. Ministru kabinets dienesta institucionālo pārraudzību īsteno ar iekšlietu ministra starpniecību.

2. Dienests veic Noziedzīgi iegūtu līdzekļu legalizācijas un terorisma finansēšanas novēršanas likumā noteiktās funkcijas un uzdevumus.

3. Dienests savā darbībā ievēro tiesības un pilda pienākumus, kas noteikti Noziedzīgi iegūtu līdzekļu legalizācijas un terorisma finansēšanas novēršanas likumā un citos normatīvajos aktos.

4. Dienesta priekšnieks pēc saskaņošanas ar Ministru prezidentu izdod dienesta reglamentu.

5. Dienesta priekšniekam ir vietnieki – vietnieks pamatfunkciju jautājumos un vietnieks administratīvajos un stratēģiskās komunikācijas jautājumos.

6. Dienesta priekšnieka prombūtnes laikā viņa pienākumus pilda dienesta priekšnieka vietnieks pamatfunkciju jautājumos. Ja arī dienesta priekšnieka vietnieks pamatfunkciju jautājumos atrodas prombūtnē, minētos pienākumus pilda dienesta priekšnieka vietnieks administratīvajos un stratēģiskās komunikācijas jautājumos.

7. Dienesta priekšniekam var būt pakļautas struktūrvienības.

8. Dienesta priekšniekam var būt palīgi un padomnieki.

9. Dienesta amatpersonu izdotos administratīvos aktus vai faktisko rīcību var apstrīdēt, iesniedzot attiecīgu iesniegumu dienesta priekšniekam, ja citos normatīvajos aktos nav noteikts citādi. Dienesta priekšnieka lēmumu var pārsūdzēt tiesā.

10. Dienesta amatpersonu izdotos rīkojumus par līdzekļu iesaldēšanu var apstrīdēt Noziedzīgi iegūtu līdzekļu legalizācijas un terorisma finansēšanas novēršanas likumā noteiktajā kārtībā.

11. Publiskos pārskatus un ziņojumus par dienesta darbību un piešķirto budžeta līdzekļu izlietojumu dienests sniedz normatīvajos aktos noteiktajā kārtībā un apjomā.

Ministru prezidents A. K. Kariņš

Iekšlietu ministrs S. Ģirģens